ስብሰባው የሱማሊያ፣የደቡብ ሱዳንና የቻድ ሐይቅ ቀውስ እንዲፈታ ፋይዳው የጎላ ነው -ዶክተር ተቀዳ
አምባሳደር ዶክተር ተቀዳ እንዳሉትም፥ ምክክሩ በሃገራቱ ያለው ቀውስ እንዲፈታና ቀጣይ አቅጣጫዎችን ለማስቀመጥ ትልቅ ፋይዳ አለው።የተባበሩት መንግስታት ድርጅት የፀጥታው ምክር ቤት እና የአፍሪካ ህብረት የሰላምና ፀጥታ ምክር ቤት 11ኛው የጋራ ምክክር ዛሬ በአዲስ አበባ ተጀምሯል።ስብሰባው አፍሪካዊ ጉዳዮች ላይ በተለይም በሶማሊያ፣ ደቡብ ሱዳን እና የቻድ ሃይቅ አካባቢ ሀገራት ወቅታዊ ጉዳዮች ላይ ትኩረቱን አድርጎ እየመከረ መሆኑን በተመድ የኢትዮጵያ ልዩ መልዕክተኛ አምባሳደር ዶክተር ተቀዳ አለሙ ገልጸዋል።አምባሳደር ዶክተር ተቀዳ እንዳሉትም፥ ምክክሩ በሃገራቱ ያለው ቀውስ እንዲፈታና ቀጣይ አቅጣጫዎችን ለማስቀመጥ ትልቅ ፋይዳ አለው።የአፍሪካ ህብረት ሰላምና ፀጥታ ኮሚሽነር አምባሳደር ሳሚል ቼርጉይ በበኩላቸው፤የተመድ የፀጥታው ምክር ቤት አባላት ከአፍሪካ አቻቻው ጋር ምክክር ማድረጋቸው እየተስፋፋ የመጣውን ፅንፈኝነትና አክራሪነት ለመዋጋት መልካም አጋጣሚ እንደሚፈጥር  አስገንዝበዋል።ኮሚሽነሩ በምክክር መድረኩ ዋና አጀንዳ የሆነችው ሶማሊያ ከ10 አመት በፊት ከነበረችበት አንጻር መሻሻል ማሳየቷንም ነው ያስረዱት ።
ለዚህም በሃገሪቱ የተካሄደውን ምርጫ እንደማሳያነት ጠቅሰዋል።ይሁን እንጅ የመንግስት ተቋማት አለመጠናከርና የአል ሸባብ ሙሉ በመሉ አለመወገድ ቀጣይ የቤት ስራዎች መሆናቸውን አመልክተዋል ።አሁን ላይም በሶማሊያ የአፍሪካ ህብረት ሰላም አስከባሪ ሃይል (አሚሶም) ላይ የተጣለውን ሰላም የማስጠበቅ ተግባር የሃገሪቱ ጦርና የፀጥታ ሃይሎች እንዲረከቡ ማገዝ ይገባልም ነው ያሉት።የደቡብ ሱዳንን ሰላም ለማረጋገጥ የሃገሪቱ ተፋላሚ ሃይሎች የሰላም ስምምነቱን ማክበር እንደሚገባቸው በመድረኩ ተነስቷል።ተፋላሚዎቹ ይህን ስምምነት አለማክበራቸው ግን ዜጎችን ለከፋ ሰብዓዊ ቀውስ እየዳረጋቸው መሆኑንም ተጠቅሷል።በቻድ ሃይቅ አካባቢ የቦኮ ሃራም እንቅስቃሴ እስከሚገታ ድረስ የሚደረገው ጥረት ተጠናክሮ እንደሚቀጥልም በምክክር መድረኩ ላይ ተገልጿል-(ኤፍ ቢ ሲ) ።